Illum, il-Kummissjoni qed tippreżenta l-ewwel valutazzjoni fattwali tagħha lill-Kunsill dwar il-kooperazzjoni mal-pajjiżi sħab dwar ir-riammissjoni, kif meħtieġ skont il-Kodiċi dwar il-Viżi rivedut u bħala parti mill-approċċ komprensiv għall-politika dwar il-migrazzjoni deskritta fil-Patt il-Ġdid dwar il-Migrazzjoni u l-Ażil. Ir-ritorn u r-riammissjoni effettivi kif ukoll ir-riintegrazzjoni sostenibbli huma elementi essenzjali ta' sħubijiet ta' migrazzjoni komprensivi, ibbilanċjati, imfassla apposta u ta' benefiċċju reċiproku ma' pajjiżi barra mill-UE. Il-Patt il-Ġdid, ippreżentat f'Settembru li għadda, jenfasizza li ritorni effettivi jeħtieġu wkoll proċeduri mtejba fl-UE li jnaqqsu l-frammentazzjoni tal-approċċi nazzjonali u jġibu kooperazzjoni aktar mill-qrib u solidarjetà msaħħa bejn l-Istati Membri kollha. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal hekk: “Il-valutazzjoni turi li m'hemmx soluzzjoni waħda għal kulħadd f'dak li għandu x'jaqsam mal-kooperazzjoni dwar ir-riammissjoni. Skont il-Patt il-Ġdid dwar il-Migrazzjoni u l-Ażil, l-UE qed taħdem fuq sħubijiet imfassla apposta ma' pajjiżi barra mill-UE, bl-użu tal-għodod kollha għad-dispożizzjoni tagħha, mill-politika dwar il-viżi għall-kooperazzjoni għall-iżvilupp, l-investiment, il-kummerċ u l-impjiegi, biex jinkiseb approċċ aktar ibbilanċjat u komprensiv għall-kooperazzjoni dwar il-migrazzjoni. Ritorn u riammissjoni effettivi huma parti ewlenija tal-istampa finali.” Il-Kummissarju għall-Affarijiet Interni, Ylva Johansson, qalet: “Element importanti fil-Patt komprensiv il-Ġdid huwa r-ritorn, ir-riammissjoni u r-riintegrazzjoni umani u effettivi ta' dawk li mhumiex eliġibbli biex jibqgħu fl-UE. Dawn huma sfidi komuni għall-UE u s-sħab tagħha. L-appoġġ tal-UE kemm għar-ritorn volontarju assistit kif ukoll għar-riintegrazzjoni sostenibbli huwa ta' benefiċċju għall-partijiet kollha involuti kif ukoll għat-titjib tal-effettività tal-proċess ta' ritorn kumplessiv. Dan ir-rapport jagħti ħarsa importanti lejn x'jista' jsir aktar biex jiġu indirizzati l-ostakli kemm tar-ritorn kif ukoll tar-riammissjoni. Ħerqana li niddiskuti l-konstatazzjonijiet mal-Kunsill u li ninvolvi lis-sħab tagħna biex intejbu l-kooperazzjoni bħala parti mid-djalogu komprensiv tagħna dwar il-migrazzjoni, filwaqt li nrawmu sistema komuni tal-UE għar-ritorni.” Sistema komuni tal-UE għar-ritorni Il-Patt il-Ġdid iwitti t-triq lejn sistema komuni tal-UE għar-ritorni, fejn approċċ konsistenti u koerenti jista' jiżgura li r-ritorni jkunu jistgħu jilħqu l-objettivi ġenerali tal-politika tal-UE għall-migrazzjoni u l-ażil. Ħafna mill-ostakli għar-ritorn jinsabu fl-UE. Biex dawn jingħelbu jinħtieġu proċeduri mtejba li jnaqqsu l-frammentazzjoni tal-approċċi nazzjonali, u kooperazzjoni aktar mill-qrib u solidarjetà msaħħa bejn l-Istati Membri kollha. Il-Patt il-Ġdid iddeskriva miżuri għat-titjib tal-proċessi nazzjonali. Dan jinkludi l-ħtieġa li jintlaħaq qbil dwar il-leġiżlazzjoni kif ukoll il-ħatra li jmiss ta' Koordinatur tar-Ritorn, li se jkun appoġġat minn Netwerk ta' Livell Għoli u se jaħdem mill-qrib mal-Aġenzija Ewropea għall-Gwardja tal-Fruntiera u tal-Kosta (Frontex). Il-Koordinatur tar-Ritorn se jlaqqa' flimkien lill-partijiet ikkonċernati mir-ritorn u r-riammissjoni fl-Istati Membri tal-UE u jħeġġeġ il-ħidma lejn objettiv komuni. L-ewwel analiżi komprensiva tal-kooperazzjoni għar-riammissjoni Ir-ritorn, ir-riammissjoni u r-riintegrazzjoni huma sfida komuni għall-UE u l-pajjiżi sħab tagħha. Il-valutazzjoni tal-lum tal-kooperazzjoni tal-pajjiżi terzi għar-riammissjoni — li hija dokument ristrett — hija bbażata fuq sett komprensiv ta' indikaturi fil-Kodiċi dwar il-Viżi li jqis l-istadji kollha tal-proċess ta' riammissjoni: mill-identifikazzjoni sal-ħruġ tad-dokumenti tal-ivvjaġġar u r-ritorn effettiv. Minbarra d-data dwar l-operazzjonijiet ta' ritorn u l-għadd ta' wasliet irregolari, il-valutazzjoni tqis ukoll xi sfidi komuni fil-kooperazzjoni għar-riammissjoni, bħall-ostakli għall-identifikazzjoni, id-dewmien fil-ħruġ tad-dokumenti tal-ivvjaġġar, in-nuqqas ta' żamma mal-iskadenzi jew in-nuqqas ta' aċċettazzjoni ta' titjiriet charter. Il-valutazzjoni tagħti d-dettalji tal-ammont ta' involviment tal-UE ma' kull pajjiż u l-isforzi li saru biex titjieb il-kooperazzjoni għar-riammissjoni. Selezzjoni ta' pajjiżi ġew ivvalutati abbażi ta' kriterji oġġettivi, li jħarsu lejn pajjiżi li ċ-ċittadini tagħhom huma soġġetti għal rekwiżit ta' viża għal soġġorn qasir u li l-UE ħarġet aktar minn 1,000 deċiżjoni ta' ritorn għalihom fl-2018. Għal kważi żewġ terzi tal-pajjiżi sħab ivvalutati, l-Istati Membri jesperjenzaw kooperazzjoni tajba jew medja għar-ritorn u r-riammissjoni. Għal ftit aktar minn terz, il-livell ta' kooperazzjoni jeħtieġ titjib. Il-valutazzjoni turi l-valur miżjud kumplessiv tal-ftehimiet ta' riammissjoni tal-UE u li l-istrumenti ta' riammissjoni jkunu effettivi l-aktar meta jiġu mfassla apposta għas-sitwazzjoni speċifika. Il-passi li jmiss Bħala parti minn Komunikazzjoni li tiddeskrivi kif l-UE biħsiebha ssaħħaħ il-kooperazzjoni għar-ritorn u r-riammissjoni - internament u esternament - il-Kummissjoni qed tippubblika l-konstatazzjonijiet ġenerali ewlenin tal-ewwel valutazzjoni annwali tal-kooperazzjoni mal-pajjiżi terzi dwar ir-riammissjoni, filwaqt li l-valutazzjoni sħiħa qed tintbagħat lill-Kunsill u sservi bħala kontribut għal diskussjoni kemm dwar ir-ritorn kif ukoll dwar ir-riammissjoni u dwar il-kooperazzjoni dwar il-migrazzjoni b'mod aktar wiesa'. Flimkien mar-Rappreżentant Għoli u l-Istati Membri, il-Kummissjoni se tuża l-konstatazzjonijiet tar-rapport biex tinvolvi l-pajjiżi sħab fejn huwa meħtieġ titjib, bħala parti mill-approċċ komprensiv dwar il-migrazzjoni. Skont il-Kodiċi dwar il-Viżi rivedut, il-Kummissjoni tista' wkoll tuża l-possibbiltà li tipproponi miżuri tal-viża aktar restrittivi jew aktar favorevoli, filwaqt li tqis ir-relazzjonijiet kumplessivi tal-Unjoni mal-pajjiżi kkonċernati. Sfond Ir-riammissjoni taċ-ċittadini proprji huwa obbligu skont id-dritt internazzjonali. Skont il-Kodiċi dwar il-Viżi rivedut, il-Kummissjoni, kull sena, tivvaluta l-kooperazzjoni għar-riammissjoni ma' pajjiżi mhux tal-UE u tħejji rapport għall-Kunsill. Il-Kunsill, fuq proposta mill-Kummissjoni, jista' jiddeċiedi li jkun hemm implimentazzjoni aktar restrittiva jew ġeneruża ta' ċerti dispożizzjonijiet tal-Kodiċi dwar il-Viżi, inkluż iż-żmien massimu għall-ipproċessar tal-applikazzjonijiet, it-tul tal-validità tal-viżi maħruġin, il-livell tat-tariffa tal-viża applikabbli u l-eżenzjoni ta' dawn it-tariffi għal ċerti vjaġġaturi. Dan il-proċess jappoġġa sforzi usa' biex tiġi stabbilita ġestjoni tal-migrazzjoni effettiva u komprensiva fl-UE skont il-Patt il-Ġdid dwar il-Migrazzjoni u l-Ażil u biex tissaħħaħ id-dimensjoni esterna tal-politika dwar il-migrazzjoni. Dan ma jinkludix biss id-dimensjoni ta' riammissjoni iżda wkoll, pereżempju, l-indirizzar tal-faċilitazzjoni ta' immigrazzjoni illegali, it-titjib tal-użu tal-finanzjament tal-UE, u t-trawwim tal-migrazzjoni legali u l-mobbiltà. Għal Aktar Informazzjoni Komunikazzjoni: It-tisħiħ tal-kooperazzjoni dwar ir-ritorn u r-riammissjoni bħala parti minn politika tal-UE dwar il-migrazzjoni ġusta, effettiva u komprensiva